  Майя Бывальцева Улосвылын Удмуртилэн кунлыкезлы 100 ар тырмонэз пусъёнлы дасяськонъя усьтэм оргкомитет кылдытозы. 13-тӥ инвожое аппарат кенешонын со сярысь вераз элькун тӧролэсь ужзэ огдырлы быдэсъясь Александр Бречалов, ивортэ улосвыл тӧролэн но кивалтэтлэн пресс-службазы. Усьтэм оргкомитет Удмуртилэсь кунлыксэ возьматӥсь кичӧлтонъёсты но ӵектосъёсты эскерыны, дэмланы но быдэстыны дась луись элькун тӧрлыкъёслэсь ыстэм муртъёссэс, Удмуртиысь 300-лэсь трос муниципал кылдытэтъёслэсь тӧрооссэс, ужбергатӥсьёсты но шаерамы улӥсьёсты огазеялоз. Ӵектонъёсты нырысь-валысь эскерись ёзэс луоз ужась группа, соин кивалтозы Александр Бречалов, «Удмурт Кенеш» огазеяськонлэн дано азьмуртэз Валентин Тубылов но П. И. Чайковскийлэнмузей-юртэзлэн кивалтӥсез Татьяна Неганова. Ужась группае озьы ик пырозы Удмуртиысь кивалтэтлэн тӧроез Виктор Савельев, Кун Кенешлэн тӧроез Владимир Невоструев, министерствоослэн но удысэтъёслэн, муниципал тӧрлыкъёслэн, кар кылдытӥсь предприятиослэн ыстэм муртъёссы, шаерчиос но мер азьветлӥсьёс. Лулчеберетъя йӧскалык огазеяськонъёслэн ӵектэмзыя ужась группаен кутэм нырысетӥез пумкылъян — В. Г. Короленко нимо драмая ӟуч театрлэн юртаз Удмурт лулчеберетъя центр кылдытон. «Валэктонэз ӧвӧл, Владимир Короленко удмурт калык понна пусйымон адями луиз шуыса, толерантностьлэн но пӧртэм лулчеберетъёслэн ог-огзэс валаны быгатонлэн одӥгез тодметэз», — пусйиз Удмуртилэн тӧроезлэсь ужзэ огдырлы быдэсъясь. Удмуртилэн кунлыкезлы 100 ар тырмонэз пусъёнлы дасяськонъя валтӥсь ужпумъёс улосвыл тӧролэн пуктэтаз пусъемын луозы, сое матысь дыре юнматыны чакламын. Озьы ик улосвыл кивалтӥсь вераз, матысь дыре та выллем пуктэтлэн ӵектосэныз элькун федерал ёзэ потыны чакла шуыса. Кызьы пусйиз Александр Бречалов, вань ужрадъёслэн валтӥсь ужпумзы — астодонъя выль уровене потон, солы кулэяськон калыкын вань. Вераськон йӧскалык ӵектосъёс пумысен гинэ ӧвӧл, мукетъёсыз сярысь но, кудъёсыз Удмуртиез но солэсь объектъёссэ возьмато. Кылсярысь, Александр Бречаловлэн верамезъя, Ижкарлэн «пыӵал тӥрлык поттӥсьёслэн карзылэн» сямен тодметъёсыз рос-прос возьматэмын ӧвӧл, сое лэсьтыны кулэ. Со малпанэз пусйыны но азинтыны луонлык сётоз Гужем садысь Генераллэн юртэныз ужан. Али отын Ижкарлэн музеез интыяськемын. Азьланяз солэн учкетэз эскеремын луыны кулэ на. «Туж умой инты. Ижкарын сыӵе музей одно ик луыны кулэ. Мыным тунсыко со темаез азинтыны. Коньдэтлы ныпъет медаз луы шуыса, сое кармылэсь аспӧртэмлыксэ возьматыны дась луись инвесторъёс чотын азинтыны кулэ», — вераз кенешон бере журналистъёслы Александр Бречалов. Тегъёс: Мерлык Ижкар Удмуртия АлександрБречалов Удмуртилэнкунлыкезлы100ар  